Babelscape/SREDFM huggingface dataset:
Πολυφόντης

Με το όνομα Πολυφόντης αναφέρονται τρία διαφορετικά πρόσωπα της ελληνικής μυθολογίας, τα εξής:

# Απόγονος του Ηρακλή (Ηρακλείδης), που δολοφόνησε τον Κρεσφόντη, τους δύο από τους γιους του και τη σύζυγό του Μερόπη, προκειμένου να του πάρει το βασίλειο, τη Μεσσηνία. Είχε επιβιώσει ωστόσο ο τρίτος γιος του Κρεσφόντη και της Μερόπης, ο Αίπυτος. Ο Αίπυτος σκότωσε τον Πολυφόντη και έγινε βασιλιάς της Μεσσηνίας.
# Ο ηνίοχος του Λαΐου, που σκότωσε ένα από τα άλογα του Οιδίποδα στη «στενή οδό», εκεί όπου ο Οιδίπους συναντήθηκε με αυτούς χωρίς να γνωρίζει ότι ο Λάιος ήταν ο πατέρας του. Μετά από αυτό, ο Οιδίπους σκότωσε τον Λάιο και τον Πολυφόντη, για να εκπληρωθεί έτσι η προφητεία ότι ο Οιδίποδας θα σκότωνε τον πατέρα του. Σύμφωνα με άλλες πηγές όμως, ο ηνίοχος του Λαΐου στο συγκεκριμένο επεισόδιο ονομαζόταν Πολυφήτης.
# Θηβαίος ήρωας, γιος του Αυτοφόνου. Ο Πολυφόντης, από κοινού με τον Μαίονα, ήταν επικεφαλής 50 Θηβαίων κατά την εκστρατεία των «Επτά επί Θήβας» που στάλθηκαν να στήσουν ενέδρα στον απεσταλμένο του Πολυνείκη Τυδέα και σκοτώθηκε από αυτόν. Στην τραγωδία του Αισχύλου «Επτά επί Θήβας», ο Πολυφόντης παρουσίαζεται (στίχος 445) να υπερασπίζεται τη μία από τις επτά πύλες των Θηβών («Ηλεκτρίδες πύλες») εναντίον του Καπανέως. Αυτός ο Πολυφόντης αναφέρεται στην "Ιλιάδα" (Δ 395).

Πολυφοντης
Πολυφοντης
Αχέλης

Στην ελληνική μυθολογία ο Αχέλης ή Αγέλαος ήταν ένας από τους Ηρακλείδες, ως γιος του κορυφαίου ήρωα και ημίθεου Ηρακλέους και της Ομφάλης, ομοθαλής αδελφός του Λάμωνα. Ο Αχέλης πήρε το όνομά του (και όχι αντιστρόφως) από τον ομώνυμο ποταμό της Μικράς Ασίας, και συγκεκριμένα της Φρυγίας, που πηγάζει από το βουνό Σίπυλο, στην περιοχή της Σμύρνης.
Βάσιλος

Στην ελληνική μυθολογία ο Βάσιλος ήταν γιος του Λύρκου και της θυγατέρας του Στάφυλου, της Ημιθέας. Επομένως ο Βάσιλος ήταν δισέγγονος του θεού Διονύσου. Διαδέχθηκε αρχικώς τον πατέρα του, ο οποίος ήταν ηγεμόνας της Λυγκείας, μιας περιοχής της Αργολίδας. Ο Βάσιλος μετονόμασε τη Λυγκεία σε Λυρκεία, για να τιμήσει τον πατέρα του. Αργότερα, ο Βάσιλος εκδιώχθηκε ή παραιτήθηκε από την ηγεμονία του αυτή.
Aero Lanka

Η Aero Lanka (γνωστή και ως Serendib Express) είναι μικρή ιδιωτική αεροπορική εταιρεία με έδρα το Κολόμπο της Σρι Λάνκα. H εταιρεία ιδρύθηκε το 2002 και εκτελεί κυρίως εσωτερικές πτήσεις μεταξύ του Κολόμπο και της Τζάφνα ("Jaffna"). Πρόθεση της εταιρίας ήταν η έναρξη διεθνών εμπορικών πτήσεων μεταφοράς εμπορευμάτων ("cargo") από το 2005 προς την Ευρώπη και τη Μέση Ανατολή και τον ίδιο χρόνο υπέβαλε αίτηση στην Υπηρεσία Πολιτικής Αεροπορίας της Σρι Λάνκα , με κύριους προορισμούς το Ντουμπάι, το Μάλε, τη Σιγκαπούρη, τη Ρώμη, το Τιρουχιραπάλλι ("Tiruchirapalli") και το Θιρουβαναντχαρουπάμ (Thiruvananthapuram), με χρήση ενός Airbus A300. Παρ’ όλα αυτά, μέχρι σήμερα, αυτό το σχέδιο δεν έχει υλοποιηθεί.
Βέσβικος

Στην ελληνική μυθολογία ο Βέσβικος ήταν ένας από τους Γίγαντες, γιος της Γαίας και του αίματος του πληγωμένου Ουρανού. Ο Βέσβικος σκοτώθηκε από την Περσεφόνη με τη βοήθεια του Ηρακλή. Από τους μεγάλους βράχους που κυλούσε ο Βέσβικος και τους οποίους στερέωσε η Περσεφόνη, σχηματίσθηκε το ομώνυμο νησί («Βέσβικος») στην Προποντίδα, το σημερινό Ιμραλί ή Ιμραλή.
Γαλεώτης

Στην ελληνική μυθολογία ο Γαλεώτης ήταν γιος του θεού Απόλλωνα και της Θεμιστώς, θυγατέρας του βασιλιά Ζαβίου. Ο Στέφανος Βυζάντιος αναφέρει ένα μύθο σύμφωνα με τον οποίο ο Γαλεώτης ταξίδεψε στη Σικελία μετά από ένα χρησμό που έλαβε από το Μαντείο της Δωδώνης. Εκεί έγινε ο γενάρχης των Γαλεωτών, ενός γένους που κληρονόμησε το μαντικό χάρισμα από τον Απόλλωνα δια του γιου του, του Γαλεώτη. Ο χρησμός έλεγε στον Γαλεώτη να αρχίσει το ταξίδι προς τα δυτικά και εκεί όπου ένας αετός θα άρπαζε το κρέας θυσίας, να σταματούσε και να ίδρυε βωμό.
Βισάλτης

Με το όνομα Βισάλτης αναφέρονται δύο διαφορετικά πρόσωπα της ελληνικής μυθολογίας, τα εξής:
# Πατέρας της Θεοφάνης, η οποία με μορφή προβάτου συνέλαβε από τον κριόμορφο Ποσειδώνα και γέννησε το κριάρι που έδωσε το «Χρυσόμαλλο δέρας» (που υπήρξε ο στόχος της Αργοναυτικής Εκστρατείας). Από τον Βισάλτη, η Θεοφανώ αποκαλείται και Βισαλτίς, όπως αναφέρει ο Οβίδιος στις "«Μεταμορφώσεις»" του.
# Γιος του θεού Ήλιου και της Γαίας (Γης), από τον οποίο πήρε το όνομά της η Βισαλτία.
Κύπελλο Τεξάκο

Το Κύπελλο Τεξάκο ("αγγλ.:Texaco Cup") ήταν μια διεθνής ποδοσφαιρική διοργάνωση που διεξαγόταν στις αρχές της δεκαετίας του ’70. Συμμετείχαν ομάδες από το Ηνωμένο Βασίλειο και την Ιρλανδία που δεν είχαν εξασφαλίσει τη συμμετοχή τους στις ευρωπαϊκές διοργανώσεις.
Κάφαυρος

Στην ελληνική μυθολογία ο Κάφαυρος ήταν γιος του Αμφιθέμιδος και της Τριτωνίδας, μιας Νύμφης της Λιβύης. Ο Κάφαυρος ήταν εγγονός του θεού Απόλλωνα και της Ακακαλίδας. Ομοθαλής αδελφός του ήταν ο Νασαμώνας. Ο Κάφαυρος δεν δίστασε να σκοτώσει τον Αργοναύτη Κάνθο, όταν αυτός αποπειράθηκε να κλέψει τα κοπάδια του.
Γλαυκίππη

Με το όνομα Γλαυκίππη αναφέρονται δύο διαφορετικά πρόσωπα της ελληνικής μυθολογίας, τα εξής:
# Θυγατέρα του Δαναού και της Ναϊάδας Πολυξούς, δηλαδή μία από τις Δαναΐδες (βλ.λ.). Η Γλαυκίππη παντρεύτηκε τον γιο του Αιγύπτου Ποταμώνα και τον δολοφόνησε την πρώτη νύχτα του γάμου τους, όπως έπραξαν με τους συζύγους τους και οι άλλες 48 από τις Δαναΐδες. ("Βιβλιοθήκη Απολλοδώρου", 2, 1, 5)
# Θυγατέρα του Ξάνθου και κατά μία εκδοχή μητέρα της Εκάβης, δηλαδή η πεθερά του βασιλιά της Τροίας Πριάμου.
Διεθνής Εκστρατεία για την Απαγόρευση των Ναρκών

Η Διεθνής Εκστρατεία για την Απαγόρευση των Ναρκών ("International Campaign to Ban Landmines") είναι μία συμμαχία μη κυβερνητικών οργανώσεων, στόχος της οποίας είναι να σταματήσει η παραγωγή και η χρήση των ναρκών κατά προσωπικού.

Ο οργανισμός και η επικεφαλής εκπρόσωπος του, Τζόντι Ουίλιαμς, έλαβαν από κοινού το βραβείο Νόμπελ Ειρήνης το 1997, ως επιβράβευση για την προσπάθειά τους.
NSA

Η Υπηρεσία Εθνικής Ασφάλειας (αγγλικά: "National Security Agency", NSA) των ΗΠΑ είναι μια κρατική κεντρική υπηρεσία του Υπουργείου Άμυνας των ΗΠΑ, ειδικότερα αρμόδια για την ασφάλεια των επικοινωνιών. Έχει ως ρόλο να κατευθύνει, να συντονίζει και να θέτει σε εφαρμογή ειδικά σχέδια, με στόχο την προστασία των κυβερνητικών πληροφοριακών συστημάτων. Παράλληλα, προσπαθεί να αντλήσει πληροφορίες από τα επικοινωνιακά συστήματα των άλλων χωρών. Όπως είναι φανερό, η υπηρεσία διαθέτει υψηλή τεχνογνωσία των τεχνολογιών αιχμής τόσο στην Πληροφορική, όσο και στις επικοινωνίες. Λόγω της φύσεως των εργασιών της, αποτελεί ένα από τα κυριότερα κυβερνητικά κέντρα γλωσσικών αναλύσεων και έρευνας των ξένων γλωσσών.

Κύριος τομέας ενασχόλησης της υπηρεσίας είναι η κρυπτανάλυση, δηλαδή η δημιουργία κρυπτογραφικών συστημάτων, αλλά και η προσπάθεια αποκρυπτογράφησης συστημάτων άλλων χωρών. Για το σκοπό αυτό απασχολεί τους καλύτερους ειδικούς κρυπταναλυτές των Η.Π.Α., ενώ παράλληλα λέγεται ότι είναι ο μεγαλύτερος εργοδότης μαθηματικών στον κόσμο. Το προσωπικό της NSA εκπαιδεύεται συνεχώς, ακολουθώντας ειδικά προγράμματα, ώστε να είναι απόλυτα ενημερωμένο στους τομείς ενασχόλησής του.
Αντώνης Σαπουντζής

Ο Αντώνης Σαπουντζής (γεν. 1971) είναι παλαίμαχος Έλληνας διεθνής μεσοεπιθετικός ποδοσφαιριστής, που τώρα εργάζεται ως προπονητής ποδοσφαίρου.
Εβαρίστ Γκαλουά

Ο Εβαρίστ Γκαλουά ("Évariste Galois", 25 Οκτωβρίου 1811 – 31 Μαΐου 1832) ήταν Γάλλος μαθηματικός γεννημένος στην Μπουργκ-λα-Ρεν.
Ατταλίδα φυλή

Με την ονομασία Ατταλίς (αρχαία ελληνικά: Ἀτταλίς) ή "Ατταλίδα φυλή" (σύγχρονα ελληνικά) για την φυλή και Ατταλίδα (γενική Ατταλίδος) για την περιοχή και με το όνομα (άρθρο: ο) Ατταλεύς ή Ατταλίδης (αρχαία ελληνικά: Ἀτταλεύς) ή (άρθρο πληθυντικού: οι) Ατταλείς ή Ατταλίδες (αρχαία ελληνικά: Ἀτταλείς ή Ἀτταλίδαι), για τα μέλη της φυλής και τους κατοίκους της περιοχής αυτής, αναφέρεται μια από τις πρόσθετες φυλές της Αρχαίας Ελλάδας και της αρχαίας Αττικής, η οποία ήρθε να συμπληρώσει τις προηγούμενες φυλές της Αρχαίας Αθήνας, οι κάτοικοι της οποίας κατοικούσαν στην ομώνυμη περιοχή της Ατταλίδας, η οποία περιλάμβανε μια σειρά από δήμους της περιοχής της σύγχρονης Ελλάδας που είναι γνωστή ως Αττική.
Ιμραλί

thumb|right|300px|Θέση του Ιμραλί
Το Ιμραλί (İmralı) είναι ένα μικρό νησί της Τουρκίας στη νότια Θάλασσα του Μαρμαρά, δυτικά της χερσονήσου Αρμουτλού-Μποζμπουρούν, που ανήκει στη Επαρχία Μπούρσα. Σήμερα είναι γνωστό ως φυλακή ύψιστης ασφαλείας με μοναδικό κρατούμενο τον αρχηγό του PKK Αμπντουλάχ Οτσαλάν. Απέχει 32 ναυτικά μίλια ή εξήντα χιλιόμετρα από το λιμάνι της Κωνσταντινούπολης.

Το νησί έχει μήκος 7 χλμ., στη διεύθυνση βορράς-νότος. Το πλάτος του είναι 3 χλμ. και η έκτασή του 9,98 τ.χλμ.. Το υψηλότερο σημείο, η κορυφή Türk Tepesi («Τουρκόλοφος»), έχει υψόμετρο 217 μέτρα πάνω από την επιφάνεια της θάλασσας. Οι συντεταγμένες του νησιού είναι γεωγραφικό πλάτος 40° 32΄ βόρειο και γεωγραφικό μήκος 28° 32΄ ανατολικό
Ορθοδοξία στην Ταϊλάνδη

Η Ορθοδοξία στην Ταϊλάνδη εμφανίζεται δια μέσου του παραρτήματος της Ρωσικής Ορθόδοξης Εκκλησίας, συμπεριλαμβανομένης και της ορθόδοξης κοινότητας του Αγίου Νικόλαου στη Μπανγκόκ.
Την αποστολή ανέλαβε ο πατέρας Όλεγκ Τσερεπάνιν (πληροφορίες του 2003), και δεν λειτουργεί μόνο για ρώσους τουρίστες ή πολίτες στην Ταϊλάνδη, αλλά και για μερικούς αυτόχθονες Ταϊλανδούς.

Ο Οικουμενικός Πατριάρχης Βαρθολομαίος και η ιερά σύνοδος του Πατριαρχείου Κωνσταντινουπόλεως έχει σχέδια για την δημιουργία ορθοδόξων κοινοτήτων στην Ταϊλάνδη.
Δήμος Κερκυραίων

thumb|right|160px|Δήμος Κερκυραίων

Ο Δήμος Κερκυραίων ήταν ο πρώτος ιδρυθείς Δήμος στην Κέρκυρα και αυτός με το μεγαλύτερο πληθυσμό. Περιλάμβανε τήν παλαιά Βενετσιάνικη πόλη της Κέρκυρας, που είναι μνημείο Παγκόσμιας Πολιτιστικής Κληρονομιάς της UNESCO. Αυτή αποτελείται από τις περιοχές (συνοικίες) τού Καμπιέλου, τα Μουράγια, τη Σπηλιά, την Εβραϊκή, την περιοχή Πόρτα Ριάλα, την Πόρτα Ρεμούντα, τις Κάντελάκουες ( Calle delle Acque, οδός των Νερών"), την Πιάτσα (Πλατεία) Πλακάδα τ' Αγιού (Πλατεία τού Αγίου Σπυρίδωνα) ευρισκομένη πρό της εκκλησίας του Αγίου Θαυματουργού Σπυρίδωνος, την Πίνια (κουκουνάρα), την περιχή Κοφινέτας και Λιστόν και την Σπιανάδα (την μεγάλη πλατεία της Κέρκυρας).

Η νέα πόλη, η οποία περιλαμβάνει την νεοκτισθείσα εκτός τών Ενετικών τειχών πόλη, αποτελείται από τις συνοικίες Σαν Ρόκκο (Σαρόκκο), Γαρίτσας, Μανδουκίου, Κεφαλομάνδουκου, Ανεμομύλου. Περιλαμβάνει επίσης τις περιοχές Κανονίου, Αναλήψεως, Στρατιάς, Παλαιοπόλεως, Νερατζίχας, το λόφο Οικονόμου (πρώην Φλασκοδήμα), το Αεροδρόμιο, το λόφο Σωτήρος (Φυλακών), την περιοχή Κωτσέλα (Μαλτέζικα), την περιοχή Κουλίνα, την πρώην κοινότητα Καναλίων και Αλεπούς καθώς και τήν πρώην κοινότητα Ευρωπούλων, την περιοχή Ποταμού, τις Αλυκές Ποταμού, τις πρώην κοινότητες Κοντοκαλίου και Γουβιών καθώς και το Παλαιό Ενετικό Φρούριο (η περίφημη Βυζαντινή Κορυφώ ή Βυζαντινή πόλη της Κέρκυρας) μαζί με το Νέο Ενετικό Φρούριο(φρούριο αγίου Μάρκου στον ομώνυμο λόφο).

Από το 2011 έχει ενσωματωθεί στο νέο, διευρυμένο Δήμο Κέρκυρας.
Ιροκουά

Ινδιάνοι Ιροκουά περ. 1914. [[Βιβλιοθήκη του Κογκρέσου]]
Το όνομα Ιροκουά, αναφέρεται και ως Ιροκέζοι, δόθηκε σε ένα σύνολο φυλών ιθαγενών Αμερικανών, μελών μιας συνομοσπονδίας (Ένωση των πέντε, και αργότερα των έξι Εθνών). Σήμερα τα μέλη των φυλών αυτών (περ. 50.000) βρίσκονται διασκορπισμένα ανάμεσα στον Καναδά (Οντάριο, Κεμπέκ) και τις Ηνωμένες Πολιτείες (Πολιτεία της Νέας Υόρκης, Ουισκόνσιν, Οκλαχόμα). Η ονομασία "Ιροκουά", προέρχεται από τη λέξη αλγκονγκίν που σημαίνει «τα ερπετά». Οι ίδιοι έχουν αμφισβητήσει τη χρήση αυτού του όρου. Ως συλλογικό αυτοπροσδιορισμό χρησιμοποιούν έναν όρο που παραπέμπει στην κοινωνική τους οργάνωση που σημαίνει «το μεγάλο σπίτι».
Κρητηνία

Η Κρητηνία είναι χωριό της Ρόδου που ανήκει διοικητικά από το 2010 στην Δημοτική Ενότητα Ατταβύρου του Δήμου Ρόδου σύμφωνα με το Πρόγραμμα Καλλικράτης. Από το 1999–2010 ανήκε στον Δήμο Ατταβύρου του Σχεδίου Καποδίστρια. Στην απογραφή του 2011, η Τοπική Κοινότητα Κρητηνίας είχε 503 κατοίκους, με 454 στην Κρητηνία και 49 στην Κάμειρο Σκάλα.
Συνθήκη της Οττάβα

thumb|350px| 
Η Συνθήκη της Οττάβα ή Συνθήκη για την Απαγόρευση των Ναρκών, είναι συνθήκη, που απαγορεύει πλήρως τις νάρκες κατά προσωπικού. Η συνθήκη υπογράφηκε στην Οττάβα του Καναδά το 1999. Η επίσημη ονομασία της είναι «Συνθήκη για την απαγόρευση της χρήσης, αποθήκευσης, παραγωγής και διακίνησης ναρκών κατά προσωπικού και για την καταστροφή τους» ("Convention on the Prohibition of the Use, Stockpiling, Production and Transfer of Anti-Personnel Mines and on their Destruction").
Αβραάμ Παπαδόπουλος

Ο Αβραάμ Παπαδόπουλος (Θεσσαλονίκη, 3 Δεκεμβρίου 1984) είναι Ελληνοαυστραλός διεθνής ποδοσφαιριστής, που αγωνίζεται ως κεντρικός αμυντικός στην Σουπερ λιγκ 1 για τον Ολυμπιακό Πειραιώς.
Μάτι Σάλμινεν

Ο Μάτι Σάλμινεν (φινλανδικά: Matti Salminen | γενν. 7 Ιουλίου 1945 στο Τουρκού) είναι Φινλανδός βαθύφωνος τραγουδιστής της όπερας.
Προεδρία του Συμβουλίου της Ευρωπαϊκής Ένωσης

Η Προεδρία του Συμβουλίου της Ευρωπαϊκής Ένωσης ουσιαστικά είναι υπεύθυνη για τη λειτουργία του Συμβουλίου της Ευρωπαϊκής Ένωσης. Η προεδρία είναι εναλλασσόμενη και η κάτοχος χώρα αλλάζει κάθε έξι μήνες. Δεν υπάρχει μόνο ένας πρόεδρος, καθώς την ευθύνη λαμβάνει η κυβέρνηση της εκάστοτε χώρας που προεδρεύει και η οποία επιτρέπει στη χώρα να επηρεάσει την πολιτική της Ευρωπαϊκής Ένωσης κατά τη διάρκεια της θητείας της. Παρόλο που η προεδρία αλλάζει κάθε έξι μήνες, από το 2007 κάθε τρεις προεδρίες συνεργάζονται για ένα κοινό πολιτικό πρόγραμμα.
Χλωρίνη

Με τον όρο Χλωρίνη αναφερόμαστε στο κατοχυρωμενο -εδώ και 60 έτη- εμπορικό σήμα της εταιρειας ΕΛΑΪΣ - Unilever Hellas, κάτω από το οποίο η εταιρεία διαθέτει στην αγορά διαλύματα υποχλωριώδους νατρίου (NaClO), τα οποία προορίζονται για οικιακή χρήση, κυρίως για καθαρισμό και απολύμανση χώρων και επιφανειών, καθώς επίσης και για λεύκανση ρούχων. Ωστόσο, η ονομασία «χλωρίνη» χρησιμοποιούνταν και από πριν στον ελληνικό χώρο, τουλαχιστον από το 1837, όπως φαίνεται από το παρακάτω κείμενο της εποχής: «...διότι μετὰ τὸν θάνατον ἑνὸς ἐκ τούτων ὁ Τομπακάκης καὶ ὁ Δουμὼν μήτε τοὺς ἤλλαζαν τὰ ἐνδύματα, μήτε τοὺς ἔλουον, μήτε τοὺς ἔπλυνον μὲ χλωρίνην, ὡς ἔκαμνεν ὁ Ἡπίτης...»

Τα χλωριολευκαντικά προϊόντα, όπως η Χλωρίνη, είναι διαλύματα NaClO περιεκτικότητας από 3% έως 6%, ανάλογα με τον κατασκευαστή. Έχουν χρώμα υποκίτρινο, έχουν έντονη οσμή χλωρίου και είναι καυστικά για το δέρμα, τα μάτια και τους βλεννογόνους. Η πυκνότητα ενός διαλύματος 6% είναι περίπου 1,1 gr/cm3. Η δραστικότητα ενός διαλύματος υποχλωριώδους νατρίου εξαρτάται από το χρόνο που μεσολαβεί ανάμεσα στην παρασκευή και στη χρήση του. Και τούτο γιατί υφίσταται υδρόλυση, σχηματίζοντας υποχλωριώδες οξύ, είτε βρίσκεται σε ανοικτό είτε σε κλειστό δοχείο. Η υδρόλυση είναι, επίσης, συνάρτηση της θερμοκρασίας. Το εμπορικό διάλυμα έχει διάρκεια ζωής (διατηρεί την απολυμαντική του δράση)περίπου 12 έως 24 μήνες, με την προϋπόθεση ότι φυλάσσεται σε θερμοκρασίες δωματίου.

Χημικά, το υποχλωριώδες νάτριο είναι ισχυρό οξειδωτικό σε περιεκτικότητες άνω του 40%, ενώ θεωρείται μετρίας οξειδωτικότητας σε διαλύματα κάτω του 40%, όπως η χλωρίνη (NFPA 430, 2000). Ωστόσο, επειδή ως σταθεροποιητής της διάσπασης του, που, όπως προαναφέρθηκε, γίνεται αυτόματα, περιέχεται υδροξείδιο του νατρίου (NaOH), τα χλώρια είναι διαβρωτικά για το δέρμα, τα μάτια και τους βλεννογόνους. Τα χλώρια είναι, επίσης, δηλητήρια, αν καταποθούν. 

Δεν πρέπει να χρησιμοποιούνται σε συνδυασμό με άλλα λευκαντικά ή χημικά καθαριστικά, επειδή είναι δραστικά και αντιδρούν εύκολα με αυτά. Π.χ. αντιδρούν με υπεροξείδιο του υδρογόνου (γνωστότερο σαν οξυζενέ):

H2O2 + NaClO → NaCl + H2O + O2

Η αντίδραση παράγει ελεύθερο οξυγόνο, ενώ με άλλες ουσίες, όπως το υδροχλωρικό οξύ, είναι δυνατό να παραχθεί ελεύθερο αέριο χλώριο, το οποίο είναι ιδιαίτερα επικίνδυνο δηλητήριο.

Στο εμπόριο κυκλοφορούν χλωριολευκαντικά από αρκετούς κατασκευαστές (με συνήθη περιεκτικότητα περίπου 3%), ενώ σε άλλες χώρες έχει το εμπορικό όνομα "bleach" εκτός της Γαλλίας, όπου είναι γνωστή ως "Eau de Javel" από το όνομα της εταιρείας που την έθεσε πρώτη σε εμπορική χρήση.
Λιρόι Καρ

O Λιρόι Καρ ("Leroy Carr", 27 Μαρτίου 1905 – 29 Απριλίου 1935) ήταν Αμερικανός μπλουζ τραγουδιστής, πιανίστας και συνθέτης. Διακρίθηκε κυρίως μέσα από τη συνεργασία του με τον μπλουζ κιθαρίστα Σκράπερ Μπλάκγουελ, κατά τις αρχές της δεκαετίας του 1920. 

Γεννημένος στο Νάσβιλ, μετακόμισε και πέρασε τα παιδικά του χρόνια στην Ινδιανάπολη. Σε εφηβική ηλικία υπήρξε αυτοδίδακτος στο πιάνο και εγκατέλειψε το σχολείο. Τα επόμενα χρόνια εργάστηκε ως μουσικός σε περιοχές της δυτικής και νότιας Αμερικής, ακολουθώντας παράλληλα και πλήθος άλλων επαγγελμάτων, μεταξύ άλλων ως υπάλληλος σε τσίρκο και υπηρετώντας στο στρατό.

Το 1928 ξεκίνησε η συνεργασία του με τον Σκράπερ Μπλάκγουελ, και ως μουσικό δίδυμο άρχισαν να πραγματοποιούν εμφανίσεις που οδήγησαν στην ηχογράφηση του "How Long, How Long Blues" στα τέλη του ίδιου έτους, τραγούδι που σημείωσε σημαντική εμπορική επιτυχία. Ο Καρ αναλάμβανε κυρίως τα φωνητικά των τραγουδιών, παίζοντας παράλληλα πιάνο, σε ύφος επηρεασμένο από το "boogie-woogie". Οι στίχοι τους, ποιητικού χαρακτήρα, ήταν προϊόν συνεργασίας των δύο μουσικών καθώς και της αδελφής του Μπλάκγουελ, Μέι Μαλόουν.

Κατά τη δεκαετία του 1930, ο Καρ αναγνωρίζεται ως ένας από τους διασημότερους μπλουζ μουσικούς της Αμερικής. Μαζί με τον Μπλάκγουελ, κληροδότησε κλασικές συνθέσεις όπως τα "Prison Bound" (1928), "Midnight Hour Blues" (1932) και "Hurry down sunshine" (1934). Μετά το θάνατό του, ο οποίος υπήρξε απόρροια του αλκοολισμού του, αρκετές συνθέσεις αφιερώθηκαν σε εκείνον, ενώ ο Μπλάκγουελ σχεδόν εγκατέλειψε την κιθάρα.
Χιθ Λέτζερ

Ο Χιθ Λέτζερ ("Heathcliff Andrew "Heath" Ledger", 4 Απριλίου 1979 - 22 Ιανουαρίου 2008) ήταν Αυστραλός ηθοποιός, βραβευμένος με όσκαρ Β' ανδρικού ρόλου για την ταινία Σκοτεινός Ιππότης. Ο ηθοποιός βραβεύτηκε μετά θάνατον για τον ρόλο του Τζόκερ (Τhe Joker). 

Οι αστυνομικοί που έκαναν είσοδο στο διαμέρισμα του στο Σόχο το 2008 διαπίστωσαν ότι το είχε μετατρέψει σε έναν "ναό", καθώς ήθελε να εμβαθύνει πολύ στο ρόλο του Τζόκερ.
Ζίγκφριντ Γερούζαλεμ

Ο Ζίγκφριντ Γερούζαλεμ, (γερμ. "Siegfried Jerusalem", Ομπερχάουζεν, 17 Απριλίου 1940) είναι Γερμανός τενόρος τραγουδιστής της μελοδραματικής όπερας. Έχει ταυτιστεί με τους ηρωικούς ρόλους των έργων του Βάγκνερ, και έχει υποδυθεί τον Ζίγκφριντ, τον Ζίγκμουντ, τον Λόενγκριν, τον Πάρσιφαλ και τον Τρίσταν. Από τη δεκαετία του 1990, έχει αφοσιωθεί στα μελοποιημένα έργα, ιδιαίτερα των Στράους, Μάλερ και Σούμαν.
Γκούσταβ Μάλερ

thumb|right|250px|Ο Γκούσταβ Μάλερ
Ο Γκούσταβ Μάλερ ("Gustav Mahler", 7 Ιουλίου 1860 - 18 Μαΐου 1911) ήταν Αυστριακός συνθέτης της ύστερης ρομαντικής μουσικής και ένας από τους κορυφαίους διευθυντές ορχήστρας της γενιάς του. Συνέθεσε κυρίως συμφωνίες και μελοποίησε τραγούδια. 

Έχει αναγνωριστεί ως ένας από τους σημαντικότερους σύγχρονους ύστερο - ρομαντικούς συνθέτες, αν και η μουσική του δεν έγινε ποτέ πλήρως αποδεκτή από το μουσικό καθεστώς της Βιέννης κατά τη διάρκεια της ζωής του. Τα έργα του χαρακτηρίστηκαν αρχικά ως «εκκεντρικά», ενώ κατά άλλους εξέφραζαν το γερμανικό μοντερνισμό, ωστόσο μόνο κατά την τελευταία δεκαετία της ζωής του γνώρισαν ευρύτερη απήχηση. Ο Μάλερ συνέθεσε κατά κύριο λόγο συμφωνίες και λήντερ ("Lieder"=τραγούδια), ωστόσο η προσέγγισή του στο τελευταίο αυτό είδος κατέστησε συχνά δυσδιάκριτα τα όρια μεταξύ των ορχηστρικών ειδών του Ληντ, της συμφωνίας και του συμφωνικού ποιήματος.
Πρέμιερ Λιγκ Σκωτίας

Η Πρέμιερ Λιγκ Σκωτίας (αγγλικά: "Scottish Premier League", SPL) αποτελούσε την κορυφαία εθνική ποδοσφαιρική κατηγορία στη Σκωτία. Ξεκίνησε το 1890 με την ίδρυση της επαγγελματικής ποδοσφαιρικής ένωσης (Scottish Football League). Το 1975 η "Α΄ κατηγορία" μετονομάστηκε σε "Πρέμιερ" (Premier Division) και το 1998 σε "Πρέμιερ Λιγκ" καθώς τη χρονιά εκείνη διασπάστηκε από την Σκωτική Ποδοσφαιρική Ένωση (SFL).

Η πιο επιτυχημένη ομάδα του θεσμού είναι η Ρέιντζερς, η οποία έχει κατακτήσει 54 πρωταθλήματα, ενώ ακολουθεί με 45 πρωταθλήματα η Σέλτικ. Οι δύο ομάδες κυριαρχούν στην ιστορία του σκωτσέζικου πρωταθλήματος καθώς έχουν κατακτήσει τα 99 από τα 118 πρωταθλήματα, με την τελευταία ομάδα εκτός των δύο αιωνίων αντιπάλων της Γλασκόβης που αναδείχθηκε πρωταθλήτρια Σκωτίας να είναι η Αμπερντίν το 1985.

Η Σκωτική Πρέμιερ Λιγκ (Scottish Premier League) συγχωνεύθηκε με την Σκωτική Φούτμπολ Λιγκ (Scottish Football League) σχηματίζοντας την Σκωτική Επαγγελματική Φούτμπολ Λιγκ στις 27 Ιουνίου του 2013.
Κωνσταντίνος Άγγελος

Ο Κωνσταντίνος Άγγελος (1093 - μετά το 1166) ήταν Βυζαντινός αριστοκράτης που ανέβηκε στις Βυζαντινές κοινωνικές τάξεις μετά τον γάμο του με μια σύζυγο από την Δυναστεία των Κομνηνών. Έγινε σημαντικός Βυζαντινός στρατάρχης την εποχή που ήταν αυτοκράτορας ο Μανουήλ Α΄ Κομνηνός, πολέμησε στα δυτικά και νότια Βαλκάνια και εναντίον των Νορμανδών. Ο Κωνσταντίνος Άγγελος είναι ο γενάρχης του Οίκου των Αγγέλων που κυβέρνησε την Βυζαντινή Αυτοκρατορία (1185 - 1204), το Δεσποτάτο της Ηπείρου (1205 - 1318) και την Αυτοκρατορία της Θεσσαλονίκης (1224 - 1246).
Τζόυς Ευείδη

Η Τζόυς Ευείδη (Μόντρεαλ, 22 Οκτωβρίου 1961) είναι Ελληνίδα ηθοποιός.
Ιάκωβος Αρχατζικάκης

Ο Ιάκωβος Αρχατζικάκης (Ζίρος - Σμύρνη, 1922) ήταν Έλληνας κληρικός, θεολόγος και εθνομάρτυρας καταγόμενος από την Ζίρο Κρήτης.

Μετά το πέρας της θεολογικής εκπαίδευσής του στα Ιεροσόλυμα, στη Θεολογική Σχολή της Χάλκης και στη Βέρνη ανέλαβε διευθυντής της Ιερατικής Σχολής των Ιεροσολύμων. Όταν αργότερα εξορίσθηκε εκ της εκεί Ιεράς Συνόδου στη Σμύρνη, διορίσθηκε ιερατικός προϊστάμενος της κοινότητας Μπουτζά Σμύρνης.

Ο Ιάκωβος Αρχατζικάκης, κατά τη Μικρασιατική Καταστροφή, το 1922, σφαγιάστηκε από τους Τούρκους μέσα στον ναό που εκείνη τη στιγμή ιερουργούσε. Έγραψε πολλά έργα εκ των οποίων τα σημαντικότερα είναι "Χριστιανισμός και υλισμός" (στη γαλλική γλώσσα), "Αι κυριώτεραι εορταί εν τη αρχαία Ανατολική Εκκλησία" κ.ά.
Ο ανακατωσούρας

Ο ανακατωσούρας είναι ελληνική κωμική ταινία σε σκηνοθεσία του Γρηγόρη Γρηγορίου και σενάριο του Γιώργου Λαζαρίδη, παραγωγή της εταιρείας Αφοί Ρουσσόπουλοι-Γ. Λαζαρίδης-Δ. Σαρρής-Κ. Ψαρράς. Η πρώτη της προβολή έγινε το 1967 και συνολικά έκοψε 199.238 εισιτήρια. Στην ταινία τραγουδούν η Άντζελα Ζήλεια και οι «Greeks».
Εκατό χιλιάδες λίρες

Το Εκατό χιλιάδες λίρες είναι κωμική, κινηματογραφική, ελληνική ταινία του 1948, παραγωγής Άττικα Φιλμ και σε σκηνοθεσία Αλέκου Λειβαδίτη. Ενώ, ο Νίκος Τσιφόρος, έγραψε το σενάριο της ταινίας. Πρωταγωνιστούν: οι Αλέκος Λειβαδίτης, Μίμης Φωτόπουλος, Ντίνος Ηλιόπουλος και Καίτη Πάνου.
Οι κυρίες της αυλής

Οι κυρίες της αυλής είναι ελληνική κωμική, αισθηματική, μουσική, ταινία του 1966, σε παραγωγή Φίνος Φιλμ και σε σκηνοθεσία Ντίνου Δημόπουλου. Το σενάριο βασίστηκε στο θεατρικό έργο του Άλφρεντ Ζερί, "Το 6ο πάτωμα".

Παρόλα αυτά, έγινε ταινία μετά από τη μεγάλη θεατρική επιτυχία του Ντίνου Ηλιόπουλου, το 1964-1965, στο θέατρο Γκλόρια. Γυρίστηκε το 1966 από την κινηματογραφική εταιρία της Φίνος Φιλμ και είχε διάρκεια προβολής 100 λεπτά, έκοψε δε 338.081 εισιτήρια.
Ο παπατρέχας

Ο παπατρέχας είναι ελληνική κωμική ταινία του 1966, σε παραγωγή Θανάση Βέγγου και σε σκηνοθεσία Ερρίκου Θαλασσινού. Το σενάριο γράφτηκε από τον Ναπολέοντα Ελευθερίου.
Σανέλ Γιάχιτς

Ο Σανέλ Γιάχιτς ("Sanel Jahić", 10 Δεκεμβρίου 1981) είναι Βόσνιος ποδοσφαιριστής, διεθνής με την Εθνική Ελπίδων της Βοσνίας. Υπήρξε επί σειρά ετών ποδοσφαιριστής στην Βοσνιακή Ζελιέσνιτσαρ του Σαράγιεβο και μεταγράφηκε τον Ιανουάριο του 2008 στον Άρη Θεσσαλονίκης.
Σοσιαλιστική Κίνηση «Εμπρός»

Η Σοσιαλιστική Κίνηση «Εμπρός» (Sozialisticheskoe Dvizhenie «Vpered»; Социалистическое движение «Вперёд») είναι πολιτική οργάνωση της άκρας αριστεράς στη Ρωσία. Ιδρύθηκε το 2005 από ομάδα ακτιβιστών που αποχώρησαν από το ρώσικο τμήμα η Επιτροπή για μια Εργατική Διεθνή (CWI). Έχει δυνάμεις σε μερικές πόλεις της Ρωσίας (Μόσχα, Νίζνι Νόβγκοροντ, Σαμάρα, Αγία Πετρούπολη, Σαράτωφ, Τιουμέν, Γιαροσλάβλ). Όπως αναφέρεται στο πρόγραμμα του «Εμπρός», θεωρείται «διάδοχος της επαναστατικής κληρονομιάς του μπολσεβισμού, της διεθνούς Αριστερής Αντιπολίτευσης και της Τετάρτης Διεθνούς».
Μπάμπι Γιαρ

Μπάμπι Γιάρ ("Babi Yar", ουκραν. "Бабин Яр", Μπάμπι Γιαρ, σε ελληνική μετάφραση σημαίνει «Φαράγγι της Γιαγιάς») είναι το όνομα χαράδρας στο Βορειοδυτικό άκρο της πρωτεύουσας της Ουκρανίας Κιέβου. Το Μπάμπι Γιάρ είναι ιστορικά συνδεδεμένο με εκτελέσεις, κυρίως Εβραίων Σοβιετικών πολιτών κατά τη διάρκεια της Ναζιστικής κατοχής της Ουκρανίας.
left|thumb|240px|Μπάμπι Γιαρ: Σύγχρονη φωτογραφία
Μύρων Σηφάκης

Ο Μύρων Σηφάκης (28 Σεπτεμβρίου 1960, Ζαρός Ηρακλείου) είναι πρώην ποδοσφαιριστής -αγωνιζόμενος στη θέση του τερματοφύλακα- και νυν προπονητής ποδοσφαίρου.
Γουλιέλμος Ε΄ της Ακουιτανίας

Ο Γουλιέλμος Ε΄ της Ακουιτανίας ή Γουλιέλμος ο Μέγας (969 – 31 Ιανουαρίου 1030) Δούκας της Ακουιτανίας και Κόμης του Πουατιέ (990 - 1030) ήταν γιος και διάδοχος του Γουλιέλμου Δ΄ της Ακουιτανίας και της Έμμας του Μπλουά κόρης του Θεοβάλδου Α΄ του Μπλουά. Ο Γουλιέλμος ήταν φίλος του επισκόπου Φουλβέρτου της Σαρτρ, που ίδρυσε την καθεδρική σχολή του Πουατιέ. 

Φίλος των γραμμάτων και των τεχνών, έκανε την αυλή του στην Ακουιτανία το μεγαλύτερο επιστημονικό κέντρο στην Νότια Γαλλία. Παρά την καλλιέργειά του απέτυχε στις μάχες, ζήτησε την βοήθεια του Ροβέρτου Β΄ της Γαλλίας για να υποτάξει τον Μπόζο ντε Λα Μαρς χωρίς επιτυχία. Δεχόταν συνεχώς επιθέσεις από τους Βίκιγκ στα παράλια της Ακουιτανίας και ηττήθηκε οριστικά (1006), έχασε επιπλέον την Λουντούν και το Μιραμπαλέ από τον Φούλκωνα τον Μελανό.
Θρησκευτική και Ηθική Εγκυκλοπαίδεια

Η Θρησκευτική και Ηθική Εγκυκλοπαίδεια, συντομογραφικά ΘΗΕ, είναι μια 12τομη εγκυκλοπαίδεια, αποτέλεσμα συνεργασίας ακαδημαϊκών, πανεπιστημιακών και άλλων συγγραφέων στο διάστημα από το 1962 ως το 1968. Αποτελεί το πρώτο ολοκληρωμένο έργο εγκυκλοπαιδικής συλλογής πληροφοριών στο χώρο της Θεολογίας μετά τις ανολοκλήρωτες "Θρησκευτική και Χριστιανική Εγκυκλοπαίδεια" (1934, 3 τόμοι μόνο) και "Μεγάλη Εγκυκλοπαίδεια του Χριστιανισμού" (1954, 1 τόμος μόνο). 

Εκδότης της "ΘΗΕ" ήταν ο φιλόλογος, δημοσιογράφος και διευθυντής περιοδικών και άλλων εντύπων Αθανάσιος Μαρτίνος (1907-1985).

Σύμφωνα με τον πρόλογο της εγκυκλοπαίδειας, περιέχονται άρθρα "ηγγυημένης επιστημονικότητας" ενώ στα σημεία της θεολογικής διαπραγματεύσεως δίνεται βάρος στη "μαρτυρία" της Ορθόδοξης Θεολογίας. Για το λόγο αυτό, οι Αγιογραφικές παραπομπές των άρθρων στηρίζονται στη μετάφραση της Π. Διαθήκης από τους Εβδομήκοντα και στο εγκεκριμένο από το Οικουμενικό Πατριαρχείο Κωνσταντινουπόλεως κείμενο της Καινής Διαθήκης, ενώ συμπληρωματικά, όπου υπάρχει ιδιαίτερος επιστημονικός λόγος, γίνονται παραπομπές και στο μασοριτικό κείμενο.

Το συνολικό έργο πραγματοποιήθηκε υπό την εποπτεία ακαδημαϊκών και πανεπιστημιακών που αποτέλεσαν το Γενικό και το Εποπτικό Συμβούλιο της εγκυκλοπαίδειας. Ανάμεσα σε άλλους, συμμετείχαν οι:

Κάθε τόμος αποτελεί προϊόν συνεργασίας άνω των εκατό συντακτών διαφόρων ειδικοτήτων, που ποικίλουν ανάλογα με τις απαιτήσεις των άρθρων κάθε τόμου. Εκτός των προαναφερομένων πανεπιστημιακών, στη σύνταξη συμμετείχαν επίσης οι:

και πολλοί άλλοι.

Τα άρθρα της "ΘΗΕ" χωρίζονται σε αυτοτελή και σπονδυλωτά, τα τμήματα των οποίων, οι σπόνδυλοι, εκλαμβάνονται ως αυτοτελή άρθρα, συχνά γραμμένα από διαφορετικούς συντάκτες. Η αρίθμησή της γίνεται αντί σελίδων, κατά στήλες (κάθε σελίδα δύο στήλες). Επίσης, στο τέλος κάθε άρθρου (ή και σπονδύλου αν είναι αναγκαίο) παρατίθεται βιβλιογραφικό σημείωμα.
Αρίστων ο Χίος

Ο Αρίστων ο Χίος ήταν αρχαίος Έλληνας στωικός φιλόσοφος από την Χίο του 3ου αιώνα π.Χ.. Λεγόταν επίσης και "Αρίστων ο Φάλανθος" (= φαλακρός), φέροντας επίσης το προσωνύμιο "Σειρήνα", για τη γοητεία της διδασκαλίας του.
Θεόδωρος Α΄ Παλαιολόγος

Ο Θεόδωρος Α΄ Παλαιολόγος (1355 - 24 Ιουνίου 1407) ήταν δεσπότης του Μυστρά (1383-1407) και πρώτος από την οικογένεια των Παλαιολόγων.

Γεννήθηκε το 1355 στην Κωνσταντινούπολη και πέθανε το 1407 στο Μυστρά. Ήταν ο τρίτος (ή τέταρτος) γιος του αυτοκράτορα Ιωάννη Ε΄ Παλαιολόγου και της συζύγου του Ελένης Καντακουζηνής, κόρης του πρώην αυτοκράτορα Ιωάννη ΣΤ΄ Καντακουζηνού.
Anywhere but Home

Anywhere but Home ονομάζεται μια ζωντανή ηχογράφηση του αμερικανικού συγκροτήματος εναλλακτικού ροκ, Evanescence. Κυκλοφόρησε το 2004 και στη συσκευασία περιλαμβάνεται ένα CD από κοινού με ένα DVD. Το δεύτερο περιλαμβάνει τη συναυλία του συγκροτήματος στο "Le Zénith" του Παρισιού, τα τέσσερα βιντεοκλίπ του συγκροτήματος από το προγενέστερο άλμπουμ τους «Fallen», καθώς και υλικό από παρασκήνια. Το CD περιλαμβάνει τα τραγούδια της συναυλίας και ένα πρωτύτερα ακυκλοφόρητο τραγούδι με τίτλο «Missing», που κυκλοφόρησε διεθνώς ως single. Ανάμεσα στα τραγούδια που υπάρχουν στη συλλογή είναι και το «Breathe No More», από το soundtrack της ταινίας «Elektra», το «Farther Away», και η διασκευή από το συγκρότημα του τραγουδιού των Korn, «Thoughtless».
Σωτηρία Μπέλλου

Η Σωτηρία Μπέλλου (29 Αυγούστου 1921 - 27 Αυγούστου 1997) ήταν Ελληνίδα τραγουδίστρια, μία από τις κορυφαίες του λαϊκού και ρεμπέτικου τραγουδιού. Συμμετείχε ενεργά στην Εθνική Αντίσταση.
Οστομάχιον

right|thumb|Τα τμήματα του Οστομαχίου.
Οστομάχιον ονομαζόταν ένα μαθηματικό κείμενο του Αρχιμήδη. Μόνο λίγα αποσπάσματα σε αραβικά και βυζαντινά χειρόγραφα έχουν διασωθεί. Ενώ τα αραβικά χειρόγραφα αποδίδουν λάθος τον τίτλο, ("Στομάχιον"), ο Ρωμαίος συγγραφέας Ausonius ορθώς το ονομάζει "Ostomachion" ("quod Graeci ostomachion vocavere"), όπως αποκαλύπτει ο Johann L. Heiberg, ο Δανός μελετητής του Αρχιμήδη. 

Η λέξη "οστομάχιον" προέρχεται από τις λέξεις "οστούν" και "μάχη" και σημαίνει "η μάχη των οστών". 

Ήταν διαδεδομένο παιχνίδι στην αρχαιότητα και έμοιαζε με το σημερινό τάνγκραμ. Παιζόταν με 14 γεωμετρικά σχήματα (οστά) με τα οποία δύο ή και περισσότεροι παίχτες κάναν διάφορες γεωμετρικές φιγούρες και ανταγωνίζονταν μεταξύ τους. 

Δεν είναι γνωστό, αν ένα από τα δυο (το παιχνίδι ή το μαθηματικό πρόβλημα) είναι αρχαιότερο του άλλου.
Δεκελί

Το Δεκελί ή Δικελί (τουρκ: "Dikili") είναι τουρκική πόλη στα μικρασιατικά παράλια, απέναντι από το νησί της Λέσβου. Συγκεκριμένα, βρίσκεται στα απέναντι παράλια νοτιοανατολικά της πόλης της Μυτιλήνης. Η πόλη βρίσκεται στο μέσον της οδικής διαδρομής Αϊβαλί - Σμύρνη. Έχει 16.000 κατοίκους.
Γεράσιμος Γρηγόρης

Ο Γεράσιμος Γρηγόρης (1907 - 9 Ιουνίου 1985) ήταν Έλληνας συγγραφέας και σκιτσογράφος.

Γεννήθηκε στη Λευκάδα το 1907 σε αγροτικό περιβάλλον. Τέλειωσε το γυμνάσιο στην πόλη της Λευκάδας και συνέχισε τις σπουδές του στο Πανεπιστήμιο Αθηνών, στη Φιλοσοφική Σχολή. Τότε πρωτοεμφανίστηκε στα φιλολογικά περιοδικά της εποχής, δημοσιεύοντας ποιήματα. Συγχρόνως παρακολούθησε μαθήματα ζωγραφικής σε ελεύθερα σπουδαστήρια. Τελειώνοντας τις σπουδές του ακολούθησε το δημοσιογραφικό επάγγελμα. Το πρώτο του βιβλίο με διηγήματα "«Πορεία μέσα στη νύχτα»" εξέδωσε το 1939 (εκδ. Γκοβόστη). Επιστρατεύτηκε στην Αλβανία στη γραμμή «πρόσω» το 1940 και κατά τη γερμανοϊταλική κατοχή έλαβε μέρος στην Εθνική Αντίσταση. 

Ως χαράκτης ασχολήθηκε με την επιμέλεια και την εικονογράφηση λογοτεχνικών εκδόσεων και εργάστηκε επί σειρά ετών στο συγκρότημα των περιοδικών Ρομάντζο-Πάνθεον-Βεντέτα του Αθηναϊκού Τύπου. Πήρε μέρος σε τρεις πανελλήνιες καλλιτεχνικές εκθέσεις ενώ πολλά βιβλία Ελλήνων συγγραφέων φέρνουν τη σφραγίδα της καλλιτεχνικής του φροντίδας και έχουν φιλοτεχνηθεί από τον ίδιο με πρωτότυπα σε ρεαλιστική έκφραση σχέδια.

Διετέλεσε μέλος του Διοικητικού Συμβουλίου της Εταιρείας Ελλήνων Λογοτεχνών, μέλος του Δ.Σ. της «Εταιρείας Λευκαδικών Μελετών», μέλος της Ένωσης Συντακτών Περιοδικού Τύπου. Παντρεύτηκε την Αικατερίνη Πολίτου και απόκτησε μαζί της δύο γιούς. Πέθανε τον Ιούνιο του 1985.
Σεδούντας

Ο Σεδούντας είναι ένας χείμαρος της νότιας Λέσβου ο οποίος σε περίπτωση δυνατής βροχής μπορεί να γίνει ιδιαίτερα επικίνδυνος και έχει προκαλέσει πλημμύρες στην κωμόπολη του Πλωμαρίου κατά το παρελθόν. Πηγάζει από το νότιο τμήμα του ορεινού όγκου του Ολύμπου, συγκεκριμένα βορειοανατολικά του οικισμού του Μεγαλοχωρίου και με νότια πάντα κατεύθυνση εισβάλει και διαρρέει την κωμόπολη του Πλωμαρίου όπου και χύνεται στο Αιγαίο Πέλαγος. 

Στον χείμαρρο την δεκαετία του 90' έγιναν έργα κατασκευής λιμνοδεξαμενής-φράγματος, ωστόσο προέκυψαν προβλήματα διαρροών εξαιτίας της διάβρωσης του εδάφους και με την ολιγωρία κάποιων τοπικών και μη παραγόντων να εκτελεστεί το έργο αποκατάστασης ζημιών, σήμερα η λιμνοδεξαμενή δεν έχει πλέον νερό. Μελετάται η ανακατασκευή του στο μέλλον.
Θραψαθήρι

Θραψαθήρι ονομάζεται ποικιλία κρασιού που προέρχεται κυρίως από τα νησιά του Αιγαίου και την Κρήτη.
Αρμάτα

Με τη λέξη αρμάτα χαρακτηρίζεται γενικά ο εξοπλισμός κάθε πράγματος, ιδιαίτερα όμως αποδίδεται στο γυναικείο στολισμό, δηλαδή στα ρούχα και τα στολίδια (πόρπες, κοσμήματα κ.λπ.) που φορούν οι γυναίκες. Εξ αυτού και η ελληνική παροιμία: "η αρμάτα βγάζει νιάτα", δηλαδή ο πλούσιος και ωραίος στολισμός σε μια γυναίκα την κάνει πολύ νεότερη.
Παλαιότερα σε πολλά μέρη της Ελλάδας αρμάτα λεγόταν και τα διάφορα ειδικά ενδύματα "προικιά" που έφεραν κυρίως οι νύμφες ""η αρμάτα της νύμφης".

Ιστορικά, επίσημα τον όρο αυτόν έφερε η Αντιόχεια (η Αρμάτα) πιθανόν από τον πλούσιο στολισμό και εξοπλισμό που είχε η πόλη. Η λέξη προήλθε αναδρομικά από το ρήμα "αρματώνομαι"" - "αρματωμένος" που σημαίνει αυτός που φέρει πλούσια στολή (ρουχισμό και οπλισμό) έτοιμος για μάχη. 
*Παρά ταύτα η όλη φερόμενη στολή μετά των επ΄ αυτής αρμάτων ονομάζεται σε αντιδιαστολή αρματωσιά.
*Με το προσωνύμιο "Αρμάτα" φέρεται μικρή εκκλησία στο μυχό του παλαιού λιμένα των Σπετσών που είναι αφιερωμένη στην Παναγία τη λεγόμενη "Παναγία η Αρμάτα. Το προσωνύμιο αυτό σχετίζεται με τη Ναυμαχία των Σπετσών στις 8 Σεπτεμβρίου του 1822, όπου απεσύρθει η μεγάλη τουρκική αρμάδα χωρίς να πραγματοποιηθεί απόβαση, θεωρούμενη έτσι η Παναγία την ημέρα εκείνη (ανήμερα της εορτής της) "αρμάτα των Ελλήνων".

Κατηγορία:Ελληνικές φορεσιές
Γρύνος

Στην ελληνική μυθολογία ο Γρύνος ήταν γιος του βασιλιά της Μυσίας Ευρυπύλου, και συνεπώς εγγονός του Τηλέφου και της Αστυόχης. Μετά τον θάνατο του πατέρα του στον Τρωικό πόλεμο, ο Γρύνος αναφέρεται ότι κάλεσε σε βοήθεια τον γιο της Ανδρομάχης Πέργαμο και πολέμησε τους γείτονές του. Μετά τη νίκη του ίδρυσε στη Μικρά Ασία τις πόλεις Πέργαμο και Γρύνειο από τα ονόματά τους.
Δαίτος

Στην ελληνική μυθολογία ο Δαίτος ήταν απόγονος του Αθηναίου Κεφάλου, που εποίκησε την Κεφαλληνία και έδωσε το όνομά του στο νησί αυτό. Ο Δαίτος και ο αδελφός του Χαλκίνος ζήτησαν χρησμό από το Μαντείο των Δελφών όταν θέλησαν να επιστρέψουν στην Αρχαία Αθήνα. Η Πυθία τους έδωσε τον χρησμό ότι θα έπρεπε να προσφέρουν θυσία στον Απόλλωνα στο σημείο εκείνο της Αττικής όπου θα συναντούσαν τριήρη να τρέχει στην ξηρά. Οι δύο αδελφοί ξεκίνησαν και όταν έφθασαν στο Ποικίλο Όρος της Αττικής συνάντησαν μια σαύρα-δράκοντα που έτρεχε να κρυφτεί και έμοιαζε με τριήρη. Τότε θυσίασαν στον Απόλλωνα και στη συνέχεια κατέβηκαν στην Αθήνα. Εκεί απέκτησαν τα πολιτικά δικαιώματα Αθηναίου πολίτη. Ο Παυσανίας αναφέρει ότι στην ακριβή τοποθεσία της θυσίας ιδρύθηκε ιερό του Απόλλωνα. Η θέση αυτού του ιερού πρέπει να βρισκόταν κοντά στη μεταγενέστερη Μονή Δαφνίου.

* Ο Δαίτος δεν πρέπει να συγχέεται με τα παρόμοια ονόματα Δαίτας, Δαίτης, Δαιτώ και Δαίτωρ, που επίσης αντιστοιχούν σε πρόσωπα της ελληνικής μυθολογίας.
Καρμάνορας

Στην ελληνική μυθολογία ο Καρμάνορας (Καρμάνωρ) ήταν ιερέας στην Κρήτη. Υπήρξε πατέρας του Ευβούλου και της Χρυσοθέμιδας. Σύμφωνα με τις κρητικές παραδόσεις, ο Καρμάνωρ είχε εξαγνίσει τους ίδιους τους θεούς Απόλλωνα και Αρτέμιδα από τον φόνο του Πύθωνα. Σε άλλη περίπτωση, ο Καρμάνωρ δέχθηκε στον οίκο του τον Απόλλωνα και τη Νύμφη Ακακαλλίδα, παρέχοντάς τους έτσι «ερωτική φωλιά».
Γουλιέλμος Ζ΄ της Ακουιτανίας

Ο Γουλιέλμος Ζ΄ της Ακουιτανίας ή Γουλιέλμος ο Αετός (1023 – 1058) Δούκας της Ακουιτανίας και Κόμης του Πουατιέ (1039 - 1058) ήταν μεγαλύτερος γιος του Γουλιέλμου Ε΄ της Ακουιτανίας και της τρίτης συζύγου του Αγνής της Βουργουνδίας.
Γουλιέλμος Η΄ της Ακουιτανίας

Ο Γουλιέλμος Η΄ της Ακουιτανίας ("Guillaume VIII d'Aquitaine", 1023/1025 – 25 Σεπτεμβρίου 1086) ήταν Δούκας της Γασκώνης (1052 - 1086) και ακολούθως Δούκας της Ακουιτανίας και Κόμης του Πουατιέ (1058 - 1086), διαδεχόμενος τον αδελφό του Γουλιέλμο τον Αετό. Ο Γουλιέλμος Η΄ ήταν νεώτερος γιος του Γουλιέλμου Ε΄ της Ακουιτανίας από την τρίτη σύζυγο του, Αγνή της Βουργουνδίας, γαμπρός του αυτοκράτορα Ερρίκου Γ΄, που νυμφεύτηκε την αδελφή του, Αγνή του Πουατιέ.

Έγινε δούκας της Γασκώνης (1052) κατά την διάρκεια της βασιλείας του μεγαλύτερου αδελφού του Γουλιέλμου Ζ΄. Ανέλαβε την κυριαρχία της Ακουιτανίας με τον γάμο του πατέρα του Γουλιέλμου Ε΄ με την πριγκίπισσα Πρίσκα της Γασκώνης. Ήταν ένας από τους ηγέτες της εκστρατείας στην υπηρεσία του βασιλιά Ραμίρο Α΄ της Αραγωνίας κατά την Σταυροφορία του Μπαρμπάστρο (1064). Η Αραγωνική εκστρατεία κατά της πόλης Μπαρμπάστρο ήταν η πρώτη οργανωμένη χριστιανική εκστρατεία από τον πάπα Αλέξανδρο Β΄ κατά μιας Μουσουλμανικής πόλης στο Εμιράτο της Σαραγόσα και προάγγελος των επερχόμενων Σταυροφοριών. Οι Αραγωνέζοι με τους συμμάχους τους κυρίευσαν την πόλη, έσφαξαν τους κατοίκους της λαμβάνοντας αναρίθμητα λάφυρα, παρόλα αυτά η Αραγωνία έχασε την πόλη τα επόμενα χρόνια. Η πολιτική του δούκα Γουλιέλμου Η΄ ήταν πάντα φιλικότατη στα Ισπανικά κρατίδια παντρεύοντας όλες τις κόρες του με βασιλείς της Ιβηρίας.
Χάρι Πότερ

μικρογραφία|δεξιά|Το λογότυπο του franchise "Harry Potter".

Ο Χάρι Πότερ (αγγλικά: Harry Potter) είναι σειρά επτά μυθιστορημάτων φαντασίας από τη βρετανίδα συγγραφέα Τζ. Κ. Ρόουλινγκ. Η σειρά αυτή περιγράφει έναν κόσμο μάγων με βασικό χαρακτήρα ένα νεαρό αγόρι με το όνομα Χάρι Πότερ. Η κεντρική ιστορία των βιβλίων περιγράφει τον αγώνα του Χαρι Πότερ εναντίον του κακού μάγου Βόλντεμορτ ο οποίος θέλει να κατακτήσει τον κόσμο των μάγων. Το πρώτο μυθιστόρημα, "Ο Χάρι Πότερ και η Φιλοσοφική Λίθος", κυκλοφόρησε στα αγγλικά το 1997 και στα ελληνικά τον Νοέμβριο του 1998. Και τα επτά βιβλία έχουν μεταφερθεί στον κινηματογράφο. Ο τίτλος του έβδομου βιβλίου της σειράς, ο οποίος ανακοινώθηκε στις 21 Δεκεμβρίου 2006 στην προσωπική ιστοσελίδα της Τζ. Κ. Ρόουλινγκ, είναι "Harry Potter and the Deathly Hallows" και κυκλοφόρησε στις 21 Ιουλίου 2007 το οποίο σύμφωνα με τους εκδότες έσπασε όλα τα ρεκόρ, αφού η πρώτη έκδοση πούλησε 12 εκατομμύρια αντίτυπα μόνο στην Αμερική. Τα βιβλία της σειράς Χάρι Πότερ είναι εξαιρετικά δημοφιλή με πωλήσεις που μέχρι τον Απρίλη του 2008 υπερβαίνουν τα 375 εκατομμύρια αντίτυπα παγκοσμίως. Εντούτοις, έχουν δεχτεί οξεία κριτική από κάποιες ομάδες. Τα βιβλία εκδίδονται από την Bloomsbury Publishing Plc στο Ηνωμένο Βασίλειο, από τη Scholastic Press στις Ηνωμένες Πολιτείες, από την Raincoast Books στον Καναδά και από την Ψυχογιός στην Ελλάδα. Τα πρώτα πέντε βιβλία έχουν μεταφερθεί στον κινηματογράφο από τη Warner Bros.. Το τελευταίο μέρος της τελευταίας ταινίας, έκανε πρεμιέρα στην Ελλάδα στις 13 Ιουλίου του 2011, ενώ η πρεμιέρα στην Αμερική και σε άλλες χώρες έγινε στις 15 Ιουλίου του ίδιου έτους.
Forever Marshall Islands

Forever Marshall Islands είναι το όνομα του εθνικού ύμνου των Νήσων Μάρσαλ. Η μουσική και οι στίχοι αποτελούν δημιουργία του πρώην Προέδρου της χώρας, Αμάτα Καμπούα.
Άτταλος Πρίσκος

Ο Άτταλος Πρίσκος, καλούμενος και Έλληνας ήταν Αυτοκράτορας, σφετεριστής της δυτικής ρωμαϊκής αυτοκρατορίας. Ήταν Ίωνας στην καταγωγή, γιος ή στενός συγγενής του Αμπέλιου του Αντιοχέα που άκμασε περί το 400 (μ.Χ.). Έζησε στη Ρώμη ως «εθνικός» και συνδέονταν με τους επιφανέστερους αντιπροσώπους του εθνισμού και ιδίως με τον Σύμμαχο. Το 398 ανέλαβε υψηλό αξίωμα και το 409 στάλθηκε από τον Αυτοκράτορα Ονώριο ως πρέσβης στον Αλάριχο όπου και προάχθηκε σε πραίφεκτο. Στη συνέχεια ο Αλάριχος πολιόρκησε στενά τη Ρώμη και εγκατέστησε αυτοκράτορα τον Άτταλο που τότε ήταν έπαρχος της Ρώμης.

Ο Άτταλος μόλις ανέλαβε αυτοκράτορας προσπάθησε να επανασυνδέσει το ανατολικό με τη δυτικό Ρωμαϊκό κράτος σε μια αυτοκρατορία και να επαναφέρει αυτά στην παλαιά δόξα, αποκαθιστώντας και την πρότερη πατρογονική θρησκεία. Προς εκπλήρωση αυτών των σχεδίων του πολιόρκησε με τον Αλάριχο τον μέχρι τότε αυτοκράτορα Ονώριο στη Ραβέννα, μη αποδεχόμενος την πρόταση του Ονώριου για συμβασιλεία και αναγνωρίζοντας εκείνον ως συμβασιλέα. Στο μεταξύ άρχισε να μαστίζεται η Ρώμη από την πείνα λόγω παρεμπόδισης, από τους αντιπάλους του, της μεταφοράς σίτου από την Αφρική. Τότε ο Άτταλος αναγκάσθηκε να επιστρέψει στη Ρώμη. Στη συνέχεια όμως αρνήθηκε να στείλει τον Αλάριχο ως Ρωμαίο στρατηγό στην Αφρική. Η απόφασή του όμως αυτή προκάλεσε την αγανάκτηση του Αλάριχου ο οποίος αφού συμφιλιώθηκε με τον Ονώριο στράφηκε κατά του Αττάλου τον οποίον και εκθρόνισε. Τότε ο Άτταλος κατέφυγε με τους Γότθους στη Γαλλία και Ισπανία όπου και πάλι αναγορεύτηκε Αυτοκράτορας.

Τελικά το 415 συνελήφθη αιχμάλωτος από τον Κωνστάντιο ο οποίος και τον μετέφερε θριαμβευτικά στον Ονώριο, ο οποίος με τη σειρά του αφού αφαίρεσε (ακρωτηρίασε) δύο δάκτυλα από το χέρι του Άττάλου τον εξόρισε στη Λιπάρα όπου εκεί και πέθανε.
Πρόεδρος των Νήσων Μάρσαλ

Ο Πρόεδρος των Νήσων Μάρσαλ είναι ο αρχηγός της κυβέρνησης και αρχηγός κράτους των Νήσων Μάρσαλ. Ο πρόεδρος εκλέγεται από τη βουλή, που λέγεται Nitijela μεταξύ των μελών της. Οι πρόεδροι επιλέγουν από τη βουλή και τα μέλη της κυβέρνησης.

O Αμάτα Καμπούα εξελέγη πρώτος πρόεδρος το 1979. Συνακόλουθα, επανεξελέγη για τετραετείς θητείες το 1983, 1987, 1991 και το 1996. Μετά το θάνατο του Αμάτα εν ενεργεία, ο πρώτος ξάδερφός του, ο Ιμάτα Καμπούα, κέρδισε μια ειδική εκλογή το 1997. Ο σημερινός πρόεδρος Ντέιβιντ Καμπούα εξελέγη το 2020.
Λιτόκουα Τομέινγκ

Ο Λιτόκουα Τομέινγκ ("Litokwa Tomeing", 1939-2020) ήταν ο πρόεδρος των Νήσων Μάρσαλ από τον Ιανουάριο του 2008 ως τον Οκτώβριο του 2009. Εξελέγη πρόεδρος από το Κοινοβούλιο της χώρας στις 7 Ιανουαρίου του 2008 με 18 ψήφους έναντι 15 για τον μέχρι τότε πρόεδρο, Κεσάι Νότε.
H εκλογή του θεωρήθηκε ότι σηματοδότησε το τέλος της διπλωματικής αναγνώρισης της Ταϊβάν από τα Νησιά Μάρσαλ.
Ατροπάτης

Ο Ατροπάτης ήταν σατραπης της Μηδίας. Επί βασιλέως Δαρείου Γ΄ ήταν ο στρατιωτικός διοικητής της δεξιάς πτέρυγας της περσικής παράταξης στη μάχη των Γαυγαμήλων το 331 π.Χ..

Μετά το θάνατο του Δαρείου αναγνώρισε τον Μέγα Αλέξανδρο ως Μέγα Βασιλέα και διατήρησε το αξϊωμά του και τη σατραπεία του. Αργότερα πάντρεψε την κόρη του με τον Περδίκκα και στη συνέχεια έγινε ηγεμόνας ανεξάρτητος, με κληρονομικά δικαιώματα για τους απογόνους του, στη χώρα που εξ αυτού έλαβε το όνομα Ατροπατηνή, η οποία και είναι εκ παραφθοράς της ονομασίας το σημερινό Αζερμπαϊτζάν.
Ιμάτα Καμπούα

Ο Ιμάτα Καμπούα ("Imata Jabro Kabua", 20 Μαΐου 1943 - 18 Σεπτεμβρίου 2019) ήταν πολιτικός από τις νήσους Μάρσαλ. Ήταν πρόεδρος της χώρας από τις 14 Ιανουαρίου 1997 ως τις 10 Ιανουαρίου 2000.
Μέροψ ο Κώος

Στην ελληνική μυθολογία ο Μέροψ ο Κώος ήταν σημαντικός βασιλιάς της νήσου Κω, τόσο ώστε η Κως αποκαλείται σε επίγραμμα που βρέθηκε στην Ολυμπία «ΜΕΡΟΠΟΣ ΝΑΣΟΣ». 

Ο Μέροψ χαρακτηριζόταν ως «γηγενής» ή ως γιος του Τρίοπα. Οι κάτοικοι του νησιού ονομάζονταν «Μέροπες», δηλαδή "θνητοί", και η ίδια η νήσος «Μεροπίς» και αργότερα, μέχρι σήμερα, Κως από το όνομα της κόρης του Μέροπα. 

Ο Μέροψ είχε πάρει ως σύζυγό του την Εχέμεια και όταν αυτή πέθανε ο Μέροψ δεν έπαυε να την πενθεί, μέχρι που ήθελε να αυτοκτονήσει, οπότε η θεά Ήρα πρόλαβε και τον μεταμόρφωσε σε αετό. Ο Μέρωπας πέταξε ψηλά στον ουρανό και εκεί τον κράτησε ο Δίας για πάντα.

Ο Οβίδιος προχώρησε περισσότερο και έγραψε ότι κατόπιν ο αετός αυτός μεταφέρθηκε από την Ήρα για πάντα στον νυκτερινό ουρανό και είναι ο σημερινός αστερισμός Αετός.

Εκτός από την Κω, άλλα παιδιά του Μέροπα ήταν ο Εύμηλος, η Κλυτίη (αργότερα σύζυγος του Ευρυπόλου) και η Τιτανίς.
Κώστας Τριπολίτης

Ο Κώστας Τριπολίτης (16 Σεπτεμβρίου 1953) είναι Έλληνας στιχουργός.
Ρέκας

Στην ελληνική μυθολογία ο Ρέκας ήταν ήρωας της Λακωνίας. Το όνομά του αναφέρεται και με τις παραλλαγές Κρέκας (από τον Αύγουστο Μάινεκε) ή και Κέρκας. Υπήρξε αρχηγός, μαζί με τον αδελφό του Αμφίστρατο, μιας ομάδας Λακώνων που ακολούθησαν τους Διοσκούρους στην Αργοναυτική Εκστρατεία, των οποίων ήταν οι ηνίοχοι. Μετά το τέλος της, οι δύο αδελφοί απεφάσισαν να παραμείνουν στον Πόντο. Εκεί ίδρυσαν αποικία και θεωρούνται πρόγονοι διάφορων φύλων, όπως οι Ηνίοχοι, οι Κερκέτες, οι Ζυγοί και οι Τυνδαρίδες.
Υλίκη

Η Υλίκη είναι φυσική λίμνη στη Βοιωτία, βόρεια της Θήβας, με όχθες απόκρημνες, στους πρόποδες των δυτικών προεκτάσεων του Πτώου Όρους και των ανατολικών του Μεσσαπίου. Ονομάζεται και Λικέρι, και έχει έκταση κατά μέσο όρο 19,1 τετρ. χιλιόμετρα. Υπάρχει και ομώνυμος οικισμός, η Υλίκη.
Δημήτρης Δημακόπουλος

Ο Δημήτρης Δημακόπουλος είναι πρώην καλαθοσφαιριστής γεννημένος στις 28/1/1966.
Στάφυλος

Με το όνομα Στάφυλος αναφέρονται τρία διαφορετικά πρόσωπα της ελληνικής μυθολογίας, τα εξής:
# Βοσκός του βασιλιά Οινέα. Κάθε σούρουπο, όταν οδηγούσε τα κοπάδια πίσω στο υποστατικό του αφεντικού του, πρόσεξε ότι μια γίδα καθυστερούσε, ενώ συγχρόνως έκανε τρέλες. Την παρακολούθησε μια μέρα και είδε ότι το ζώο έτρωγε κάποιους καρπούς που ο ίδιος δεν είχε ξαναδεί. Ο Στάφυλος διηγήθηκε το περιστατικό στον Οινέα και αυτός του υπέδειξε να στίψει τους καρπούς αυτούς και να πάρει τον χυμό τους. Παρασκεύασε έτσι ένα ποτό που ονομάσθηκε οίνος (κρασί) από το όνομα του βασιλιά, ενώ οι καρποί αυτοί ονομάσθηκαν σταφύλια (σταφυλαί) από το όνομα του Σταφύλου.
# Γιος του Σιληνού, συντρόφου του Βάκχου. Ο Στάφυλος αυτός ήταν ο πρώτος που σκέφθηκε να αναμίξει τον οίνο με το νερό.
# Γιος του θεού Διονύσου και της Αριάδνης ή της Ηριγόνης. Σύμφωνα με την πρώτη εκδοχή ο Στάφυλος γεννήθηκε στη Νάξο. Ωστόσο, άλλη παράδοση αναφέρει ότι ο Στάφυλος ήταν γιος του Θησέα. Ανεξάρτητα από αυτό, αναφέρονται ως αδελφοί του Σταφύλου οι Θόαντας, Οινοπίων, Πεπάρηθος, Λάτραμυς, Ευάνθης και Ταυρόπολις. Ο Στάφυλος πήρε ως σύζυγό του τη Χρυσοθέμιδα και απέκτησαν τρεις κόρες: τη Μολπαδία, τη Ροιώ και την Παρθένο. Μερικοί συγγραφείς γράφουν ότι είχε και μία τέταρτη κόρη, την Ημιθέα. Ο Στάφυλος, σύμφωνα με κάποιες παραδόσεις, πήρε μέρος και στην Αργοναυτική Εκστρατεία.
Άλεκ Ρ. Κωνσταντίνος

Ο Άλεκ Ρ. Κωνσταντίνος, (πλήρες όνομα Αλεξάντρ Κουγιουμτζιάν) γεννήθηκε το 1944 στο Κάιρο της Αιγύπτου. Ο πατέρας του ήταν Αρμενικής καταγωγής (ζούσε για χρόνια στην Αμερική) και η μητέρα του Ελληνίδα. Στα 22 του μετακόμισε στην Γαλλία και ασχολήθηκε με την παραγωγή μουσικής, κυρίως χορευτικής. Θεωρείται μάλιστα ο βασικός καταλύτης της Γαλλικής σχολής της Ευρωπαϊκής Disco (Eurodisco). Πέρα από μουσικός παραγωγός, υπήρξε επίσης συγγραφέας, εκδότης, ενώ διατηρούσε σχέση ως μουσικός και με τους Aphrodite's Child. Την δουλειά του πολλές φορές την υπόγραφε και ως "R. Rupen", που φημολογείται ότι είναι το πατρώνυμό του.
Αστεροσκοπείο του Πάλομαρ

Το μεγάλο [[κατοπτρικό τηλεσκόπιο]] του Αστεροσκοπείου («τηλεσκόπιο Χέιλ»), το μεγαλύτερο στον κόσμο από το 1948 μέχρι το 1976
Το Αστεροσκοπείο του Πάλομαρ ("Palomar Observatory") βρίσκεται στη βόρεια Κομητεία του Σαν Ντιέγκο, στην Καλιφόρνια των ΗΠΑ, 145 χλμ. νοτιοανατολικά του Αστεροσκοπείου του όρους Γουίλσον. Πήρε το όνομά του από το Όρος Πάλομαρ στην κορυφή του οποίου βρίσκεται. Το Αστεροσκοπείο του Πάλομαρ αποτελεί ιδιοκτησία του Τεχνολογικού Ινστιτούτου της Καλιφόρνια («Καλτέκ»). Το αστεροσκοπείο βρίσκεται σε υψόμετρο 1.713 m πάνω από την επιφάνεια της θάλασσας και οι γεωγραφικές συντεταγμένες του είναι πλάτος 33° 21΄ 21΄΄ βόρειο και μήκος 116° 51΄50΄΄ δυτικό.

Σήμερα το αστεροσκοπείο διαθέτει 4 κύρια τηλεσκόπια: το μεγάλο τηλεσκόπιο «Χέιλ» των 200 ιντσών (5,08 m), προς τιμή του αμερικανού αστρονόμου Γ. Χέιλ, το τηλεσκόπιο «Samuel Oschin» των 122 cm, το τηλεσκόπιο τύπου Σμιντ των 45,7 cm και ένα ακόμα κατοπτρικό τηλεσκόπιο 152 cm. Υπάρχει επίσης το Συμβολόμετρο του Πάλομαρ (Palomar Testbed Interferometer).
Δήμος Μενηίδος

Ο Δήμος Μενηίδος ήταν δήμος του νομού Πέλλας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1999 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Σκύδρας. Πήρε την ονομασία του από την αρχαία πόλη Μενηίδα. Βρισκόταν στο κεντρικό τμήμα του νομού. Καταλάμβανε έκταση 118.562 στρεμμάτων, και είχε (πραγματικό) πληθυσμό 5.493κατοίκους. Έδρα του ήταν η Καλή.